KOMISIJOS REGLAMENTAS (EB) Nr. 733/2009
2009 m. rugpjūčio 11 d.
kuriuo priimamos pieno ir pieno produktų rinkai skirtos skubos priemonės: skelbiamas sviesto ir nugriebto pieno miltelių supirkimo konkursas 2009 m. rugsėjo 1 d.-lapkričio 30 d. laikotarpiui
EUROPOS BENDRIJŲ KOMISIJA,
atsižvelgdama į Europos bendrijos steigimo sutartį,
atsižvelgdama į 2007 m. spalio 22 d. Tarybos reglamentą (EB) Nr. 1234/2007, nustatantį bendrą žemės ūkio rinkų organizavimą ir konkrečias tam tikriems žemės ūkio produktams taikomas nuostatas (Bendrą bendro žemės ūkio rinkų organizavimo reglamentą) (1), ypač į jo 191 straipsnį kartu su 4 straipsniu,
kadangi:
(1)
Dėl finansų ir ekonomikos krizės padidėjus pasaulinei pasiūlai ir sumažėjus paklausai gerokai sumažėjo pieno produktų pasaulio rinkos kainos. Labai sumažėjo pieno produktų Bendrijos rinkos kainos. Kadangi nuo šių metų pradžios imtasi įvairių rinkos priemonių, Bendrijos kainos stabilizavosi pasiekę palaikomųjų kainų lygį. Itin svarbu, kad šios rinkos rėmimo priemonės, visų pirma - valstybės intervencija, būtų ir toliau taikomos tol, kol būtina, kad nebemažėtų kainos ir kad nebūtų trikdoma Bendrijos rinka.
(2)
Atsižvelgiant į esamą ir prognozuojamą rinkos padėtį, valstybės intervenciją į sviesto ir nugriebto pieno miltelių rinką būtina tęsti ir po 2009 m. rugpjūčio 31 d.
(3)
Komisija pateikė Tarybos sprendimo pasiūlymą dėl valstybės intervencijos į sviesto ir nugriebto pieno miltelių rinką, kaip numatyta Reglamento (EB) Nr. 1234/2007 11 straipsnio e punkte, laikotarpio pratęsimo 2009 ir 2010 m. - Taryba šį pasiūlymą įvertino palankiai.
(4)
Atsižvelgdama į tai, kad priemonių turi būti imamasi skubiai, nes intervencijos laikotarpis baigiasi 2009 m. rugpjūčio 31 d., ir į praktinę problemą, t. y. tai, kad neseniai išrinktas Europos Parlamentas vargu ar galės savo nuomonę pateikti laiku, Komisija turi priimti būtinas skubos priemones.
(5)
Komisijos reglamento (EB) Nr. 105/2008 (2) 13 straipsnyje nustatytos taisyklės, kurių bus būtina laikytis Komisijai nusprendus sviesto supirkimą vykdyti konkurso tvarka.
(6)
Komisijos reglamento (EB) Nr. 214/2001 (3) 13 straipsnyje nustatytos taisyklės, kurių bus būtina laikytis Komisijai nusprendus nugriebto pieno miltelių supirkimą vykdyti konkurso tvarka.
(7)
Atsižvelgiant į ypatingą pieno rinkos padėtį ir siekiant, kad sistema būtų veiksmingesnė, tikslinga, nukrypstant nuo reglamentų (EB) Nr. 214/2001 ir (EB) Nr. 105/2008, pasiūlymų teikimo dažnumą padidinti iki dviejų kartų per mėnesį.
(8)
Siekiant veiksmingumo, šiame reglamente pateikiama visa veiklos vykdytojams reikalinga informacija, todėl atskiras skelbimas apie konkursą nereikalingas. Siekiant užtikrinti, kad veiklos vykdytojai gautų pačią naujausią informaciją apie mokėjimo agentūrų kontaktinius duomenis, tikslinga paskelbti šią informaciją kitomis, veiksmingesnėmis nei skelbimas Europos Sąjungos oficialiajame leidinyje, ryšio priemonėmis.
(9)
Intervencijos laikotarpis turėtų būti pratęstas tik ribotam trijų mėnesių laikotarpiui, t. y. 2009 m. rugsėjo 1 d.-lapkričio 30 d.
(10)
Šiame reglamente numatytos priemonės atitinka Bendro žemės ūkio rinkų organizavimo vadybos komiteto nuomonę,
PRIĖMĖ ŠĮ REGLAMENTĄ:
I SKYRIUS
SVIESTAS
1 straipsnis
Sviesto supirkimas konkurso tvarka vykdomas nuo 2009 m. rugsėjo 1 d. iki 2009 m. lapkričio 30 d. pagal Reglamento (EB) Nr. 105/2008 II skyriaus 3 skirsnyje ir šiame reglamente numatytas sąlygas.
2 straipsnis
1. Nukrypstant nuo Reglamento (EB) Nr. 105/2008 13 straipsnio 3 dalies, kiekvieno paskelbto konkurso pasiūlymų teikimo laikotarpis baigiasi pirmo ir trečio mėnesio antradienio 11.00 val. (Briuselio laiku).
Jei antradienis yra įstatymo nustatyta nedarbo diena, pasiūlymų teikimo laikotarpis baigiasi prieš tą antradienį einančios darbo dienos 11.00 val. (Briuselio laiku).
Pirmojo konkurso pasiūlymų teikimo laikotarpis baigiasi 2009 m. rugsėjo 1 d. 11.00 val. (Briuselio laiku).
2. Nukrypstant nuo Reglamento (EB) Nr. 105/2008 13 straipsnio 2 dalies, kvietimas dalyvauti konkurse skelbiamas nebus (4).
II SKYRIUS
NUGRIEBTO PIENO MILTELIAI
3 straipsnis
Nugriebto pieno miltelių supirkimas konkurso tvarka vykdomas nuo 2009 m. rugsėjo 1 d. iki 2009 m. lapkričio 30 d. pagal Reglamento (EB) Nr. 214/2001 II skyriaus 4 skirsnyje ir šiame reglamente numatytas sąlygas.
4 straipsnis
1. Nukrypstant nuo Reglamento (EB) Nr. 214/2001 14 straipsnio 2 dalies, kiekvieno paskelbto konkurso pasiūlymų teikimo laikotarpis baigiasi pirmo ir trečio mėnesio antradienio 11.00 val. (Briuselio laiku).
Jei antradienis yra įstatymo nustatyta nedarbo diena, pasiūlymų teikimo laikotarpis baigiasi prieš tą antradienį einančios darbo dienos 11.00 val. (Briuselio laiku).
Pirmojo konkurso pasiūlymų teikimo laikotarpis baigiasi 2009 m. rugsėjo 1 d. 11.00 val. (Briuselio laiku).
2. Nukrypstant nuo Reglamento (EB) Nr. 214/2001 14 straipsnio 1 dalies, kvietimas dalyvauti konkurse skelbiamas nebus (4).
5 straipsnis
Šis reglamentas įsigalioja trečią dieną nuo jo paskelbimo Europos Sąjungos oficialiajame leidinyje.
Šis reglamentas privalomas visas ir tiesiogiai taikomas visose valstybėse narėse.
Priimta Briuselyje, 2009 m. rugpjūčio 11 d.